
Arvamus justiitsministri 28. detsembri 2005. a määruse nr 59 „Kohtule dokumentide esitamise kord“ muutmise kohta

Täname arvamuse esitamise võimaluse eest. Tartu Halduskohus, Tallinna Halduskohus, Pärnu Maakohus, Tartu Maakohus ja Tartu Ringkonnakohus esitavad ühise arvamuse.

Kohtusse saadetavate e-kirjade turvalisuse tagamine on oluline osa küberkaitsest. Näeme eelnõul siiski mitmeid nõrkusi ja soovimatuid mõjusid.

Halduskohtumenetluses ja tsiviilkohtumenetluses loetakse elektrooniline dokument kohtule esitatuks, kui see on salvestatud kohtudokumentide vastuvõtmiseks ettenähtud andmebaasi. Dokumendi saatjale edastatakse selle kohta elektrooniline kinnitus (TsMS § 336 lg 2 ja HKMS § 40 lg 1 p 2).

Seadus võimaldab ministril elektroonilise dokumendi kohtule edastamise korda täpsustada (TsMS § 336 lg 3). Eelnõus on välja pakutud lahendus, et isik, kes on esitanud kohtule dokumendi ru‑domeeniga e‑posti aadressilt, ei saa vastuvõtukinnitust. On kaheldav, kas selline säte vastab volitusnormi ulatusele, sest määrus muudaks seaduses sätestatut: vastuvõtukinnituse saatmata jätmisel jääks seaduses sätestatud kohustus täitmata.

Vastuvõtukinnituse saatmata jätmine tekitaks mitmeid õiguslikke ja praktilisi probleeme. Kohtusse avalduse esitamise tähtaja järgimine on isiku kohustus. Muudatuse tulemusel ei oleks aga isiku jaoks hoomatav, kas ja millal loeb kohus tema saadetud dokumendi kohtule esitatuks. Kuna asjaolud võivad olla erinevad, tooks muudatus kaasa hulgaliselt täiendavaid vaidlusi, mis pikendavad menetluse kestust (nt haldusasjas saab esitada määruskaebuse nii tähtaja ennistamise kui ka ennistamata jätmise peale). Paljud dokumentide esitajad hakkaksid pärast automaatteate saamist pöörduma kohtutesse täiendavate päringutega nii dokumendi kohalejõudmise kui ka selle saatuse kohta. Kui isikud saadavad hiljem avalduse teise domeeniga e-posti aadressilt, võivad nad teha uues avalduses muudatusi – seegi suurendab kohtu koormust ja vigade tegemise võimalusi; lisaks koormavad topelt, kuid mitte identselt esitatud avaldused kohtuasja toimikut.

Teeme eeltoodust tulenevalt ettepaneku määruse nr 59 muutmisest loobuda.

